<classify> WAZIRI wa Ujenzi, Uchukuzi na Mawasiliano, Isack Kamwelwe amezindua Mamlaka ya Hali ya Hewa TMA kuwa mamlaka kisheria kutoka kuwa wakala.Aidha, amebainisha kuwa serikali imekamilisha ununuzi wa rada tatu kwa kutoa fedha ili kuwa na rada tano.Aidha, vituo viwili vya hali ya hewa nchini vya Bukoba na Songea vimetambuliwa na Shirika la Hali ya Hewa Duniani WMO kwa kutoa taarifa za hali ya hewa zenye usahihi kwa zaidi ya miaka 100, hivyo kusaidia katika tafiti mbalimbali za mabadiliko ya hali ya hewa duniani.Kamwelwe amesema lengo la serikali ni kuwa na rada saba za hali ya hewa na tayari zipo mbili Dar es Salaam na Mwanza, na wameanza kutoa fedha kwa ununuzi wa rada tatu zitakazofungwa Mtwara, Kigoma na Mbeya.Alisema pia katika kuwezesha mamlaka hiyo kufanya kazi kwa ufanisi wameshapata eneo la ujenzi wa Makao Makuu ya TMA jijini Dodoma na ujenzi wake unatarajia kuanza karibuni, huku akitaka wadau wote kusoma na kuelewa sheria hiyo ili kuboresha huduma za hali ya hewa nchini.Katika hafla hiyo, TMA ilizindua nembo mpya yenye alama ya upepo ikiwa ni chanzo cha mifumo ya hali ya hewa pamoja na mifumo mitatu ya hali ya hewa.Mkurugenzi Mkuu wa TMA, Dk Agnes Kijazi alisema kupitia sheria mpya ya kuwa mamlaka, TMA imeongezewa kazi ikiwemo kudhibiti na kuratibu utoaji wa huduma za hali ya hewa.Mwenyekiti wa Bodi ya Ushauri ya TMA iliyomaliza muda wake jana, Dk Buruhan Nyenzi alisema tangu bodi hiyo iingie madarakani mwaka 2015 wamepata mafanikio makubwa hususan kutunga Sheria Namba Mbili ya Mamlaka ya Hali ya Hewa katika Serikali ya Awamu ya Tano baada ya kukaa muda mrefu.Pia alibainisha kuwa mafanikio mengine ni Tanzania kuwa nchi ya tatu Afrika katika utoaji taarifa za hali ya hewa yaani ISO 9001:2015, kuongeza usahihi wa utabiri wa msimu pamoja na vituo vya uangazi wa hali ya hewa.Katibu Mkuu wa Wizara ya Ujenzi, Mawasiliano na Usafirishaji Zanzibar, Mustafa Jumbe alisema katika uanzishwaji wa mamlaka hiyo, wizara yake ilishiriki kikamilifu kwa kutumia wataalamu wake kutunga sheria .  <topic>: kitaifa 